text: Esbjerg får to nye kunstgræsbaner
  10 december 2013 kl. 19.20
  Selv med det danske vintervejr, kan flere fremover spille fodbold hele året i Esbjerg Kommune. Esbjerg Kommune smider tre millioner kroner i projektet.
  Der skal etableres nye kunstgræsbaner ved Guldager Idrætscenter og Ribe Fritidscenter. Idrætsforeningerne skal selv betale halvdelen af omkostningerne. Den anden halvdel betaler Esbjerg Kommune.
  - Allerede i det nye år har vi udsigt til at få anlagt to nye kunstgræsbaner i kommunen. Der er et tydeligt behov for flere kunstgræsbaner, og vi har i denne omgang prioriteret en geografisk spredning, så vi får en bred udnyttelse af banerne til glæde for flest muligt, siger Knud Jager Andersen, formand for Kultur & Fritidsudvalget.
  Banerne kan bruges af alle foreninger, institutioner og andre målgrupper, men Guldager Idrætscenter og Ribe Fritidscenter vil få en række fordele, fordi de er med til at betale gildet.
  